CELEX: 62010TN0516
Language: mt
Date: 2010-11-03 00:00:00
Title: Kawża T-516/10: Rikors ippreżentat fit- 3 ta’ Novembru 2010 — Franza vs Il-Kummissjoni

15.1.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 13/30
            
         Rikors ippreżentat fit-3 ta’ Novembru 2010 — Franza vs Il-Kummissjoni
   (Kawża T-516/10)
   ()
   2011/C 13/59
   Lingwa tal-kawża: il-Franċiż
   
      Partijiet
   
   
      Rikorrenti: Ir-Repubblika Franċiża (rappreżentanti: E. Belliard, G. de Bergues u B. Cabouat, aġenti)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-Deċiżjoni tal-Kummissjoni C(2010) 5724 finali, tat-23 ta’ Awwissu 2010, dwar l-applikazzjoni ta’ korrezzjonijiet finanzjarji għall-għajnuna tal-FAEGG, taqsima “Orjentazzjoni”, allokati għal programm ta’ inizjattiva Komunitarja CCI 2000.FR.060.PC.001 (Franza — LEADER+)
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Permezz tar-rikors tagħha, ir-rikorrenti titlob l-annullament tad-Deċiżjoni tal-Kummissjoni C(2010) 5724 finali, tat-23 ta’ Awwissu 2010, dwar l-applikazzjoni ta’ korrezzjonijiet finanzjarji għall-għajnuna tal-FAEGG, taqsima “Orjentazzjoni”, allokata għal programm ta’ inizjattiva Komunitarja CCI 2000.FR.060.PC.001 (Franza — LEADER+). Din id-deċiżjoni tistabbilixxi li l-għajnuna tal-FAEGG, taqsima “Orjentazzjoni”, li ġiet allokata skont id-deċiżjoni tal-Kummissjoni C(2001) 2094, tas-7 ta’ Awwissu 2001, għall-ispejjeż sostnuti abbażi tal-programm ta’ inizjattiva Komunitarja Leader+ fi Franza, għandha titnaqqas b’EUR 7 437 217,61.
   L-ewwel nett, ir-rikorrenti tqis li d-deċiżjoni kkontestata għandha tiġi annullata għaliex il-Kummissjoni interpretat u applikat b’mod żbaljat l-Artikolu 9(1) u t-tielet subparagrafu tal-Artikolu 32(1) tar-Regolament Nru 1260/1999 (1). Fil-fatt, il-Kummissjoni qieset li l-gruppi ta’ azzjoni lokali (GAL) kienu l-benefiċjarji finali tal-programm ta’ inizjattiva Komunitarja. Issa, il-benefiċjarji finali ta’ dan il-programm ma kinux il-GAL, iżda l-promoturi tal-proġetti. Għaldaqstant, kuntrarjament għal dak li ssostni, il-Kummissjoni ma pprefinanzjatx l-ispejjeż sostnuti mill-benefiċjarji finali tal-programm Leader+.
   Sussidjarjament, ir-rikorrenti ssostni li d-deċiżjoni kkontestata għandha tiġi annullata għaliex il-Kummissjoni kisret il-prinċipju tal-aspettattivi leġittimi. Fil-fatt, billi ma adottat l-ebda konklużjoni wara l-verifika magħmula f’April 2005, u sussegwentement ma sospendietx l-ispejjeż ikkonċernati, il-Kummissjoni aġġixxiet b’mod li seta’ jwassal lill-awtoritajiet Franċiżi jaħsbu li l-Kummissjoni ma kinitx qed tikkontesta l-interpretazzjoni tagħhom dwar l-irwol tal-GAL u li, fi kwalunkwe każ, is-sistema ta’ amministrazzjoni tagħhom fil-qasam tad-dikjarazzjoni tal-ispejjeż ma kellhiex nuqqasijiet gravi li jiġġustifikaw korrezzjoni finanzjarja.
   Iktar sussidjarjament, ir-rikorrenti tqis li d-deċiżjoni kkontestata għandha tiġi annullata għaliex il-Kummissjoni kellha tuża ammont ta’ korrezzjoni finanzjarja li jkun inqas għoli. L-ewwel nett, il-Kummissjoni wettqet żball fir-rigward tal-ammont tal-bażi li għandha tittieħed inkunsiderazzjoni sabiex tiġi kkalkulata l-korrezzjoni finanzjarja ta’ 5 %. It-tieni nett, il-Kummissjoni kisret l-Artikolu 39(3) tar-Regolament Nru 1260/1999 billi ma użatx korrezzjoni finanzjarja proporzjonata għall-konsegwenzi finanzjarji tan-nuqqasijiet ikkonstatati.
   
      (1)  Regolament tal-Kunsill (KE) Nru 1260/1999, tal-21 ta’ Ġunju 1999, li jistabbilixxi d-dispożizzjonijiet ġenerali dwar il-Fondi Strutturali (ĠU Edizzjoni Speċjali bil-Malti, Kapitolu 14, Vol. 1, p. 31)